"Ҳара есышықәса еиуеиԥшым аспорт хкқәа рыла аицлабрақәа мҩаԥаагоит. Аԥсны аҩныҵаҟа имҩаԥааго амҵәышәымпыл азы аицлабра иаҳа аҵакы змоу акәны иҟоуп, избанзар уи ахыркәшамҭаз ираҳтоит аразриадқәа аспорт азҟазаразы акандидат, аспорт азҟаза ухәа реиԥш иҟоу. Амҵәышәымпыл асра аӡӷабцәагьы бзиа ирбоит Аԥсны, ахацәа ракәзар — анҭыҵгьы иҟоу аицлабрақәа рхы рыладырхәуеит. Сынтәатәи аицлабрақәа ирылахәу акомандақәа рхыԥхьаӡара ааба ыҟоуп: Аҟәантәи ԥшьба, Гәдоуҭа, Очамчыра, Тҟәарчал, Гагра. Аицлабрақәа рыӡбаҩ хадас дыҟоуп Николаи Гушьин, иара убасгьы аҭыԥҳацәа азыҟаиҵоит", — лҳәеит Занҭариаԥҳа арадио Sputnik Аԥсны аефир аҟны.
Иахьа Аҟәа Сергеи Багаԥшь ихьӡ зху аспорттә хан аҟны иаатит аҳәса рыбжьара амҵәышәымпыл асразы ачемпионат, ихыркәшахараны иҟоуп ԥхынҷкәын 17 рзы.